༈ དབྱངས་ཅན་དགའ་བའི་བློ་གྲོས་ཀྱི་མཛད་རྣམ་མདོར་བསྡུས།
༄༅༎ འདི་བའི་མཚན་དངོས་ལ་བློ་བཟང་དོན་གྲུབ་ཟེར་ཞིང༌། མདོ་སྨད་ཙོང་
ཁའི་ཡུལ་གྱི་ཤར་ཕྱོགས་རྨ་ཆུའི་བྱང་འགྲམ་དུ་བོད་སོག་འདྲེས་མར་འདུས་སྡོད་གནང་
བའི་ཟན་ཁྲོན་ཐང་ཀྱཱ་སྡེ་བར། རབ་བྱུང་བཅུ་གསུམ་པའི་ཤིང་རྟ་ཕྱི་ལོ་ ༡༧༧༤ ལོར་ཧོར་
གྱི་རུས་སུ་སྐུ་འཁྲུངས། ཆུང་ངུའི་དུས་ནས་རྗེ་སྐུ་འབུམ་དགོན་པའི་ཚོགས་གྲལ་དུ་ཞུགས་
ཏེ༑ ཡི་གེ་འབྲི་ཀློག་ལ་སྦྱངས། མཁས་དབང་འཕྲིན་ལས་བཟང་བོ་དང་ངག་དབང་བཟོད་
པ་སོགས་དགེ་བའི་བཤེས་གཉེན་བཅུ་ཕྲག་ལྷག་དགེ་རྒན་དུ་བསྟེན་ཏེ། མདོ་སྔགས་
ཀྱི་གཞུང་ལུགས་ལ་སྦྱངས་བརྩོན་གནང་ནས། སྐུ་འབུམ་དུ་སྨོན་ལམ་ཆེན་མོར་གྲྭ་སྐོར་
དམ་བཅའ་བཞག་སྟེ། སྨོན་ལམ་རབ་འབྱམས་པའི་མཚན་རྟགས་བཞེས། ཁྱད་པར་དུ།
རྭ་སྒྲེང་སྐུ་ཕྲེང་གཉིས་པ་བློ་བཟང་བསྟན་པ་རབ་རྒྱས་དང༌། ཀུན་མཁྱེན་འཇམ་དབྱངས་
བཞད་པའི་སྐུ་ཕྲེང་གཉིས་པ་རྗེ་བཙུན་དཀོན་མཆོག་འཇིགས་མེད་དབང་བོ། ཤིང་བཟའ་
བློ་བཟང་དར་རྒྱས་སོགས་ཡུན་རིང་བསྟེན་ནས། སྒྲ་སྙན་ངག སྡེབ་སྦྱོར། སུམ་རྟགས་
སོགས་ཐུན་མོང་གི་རིག་གནས་དང༌། མདོ་སྔགས་སོགས་ནང་ཆོས་ལ་སྦྱངས་པ་མཐར་
ཕྱིན་པར་མཛད་དེ་མཁས་པའི་སྙན་པ་འཐོབ། དགུང་གྲངས་ལྔ་བཅུ་བ་ཕྱི་ལོ ༡༨༢༣
ལོར༑ སྐུ་འབུམ་དགོན་པའི་ཨ་ཀྱཱ་ཡེ་ཤེས་མཁས་གྲུབ་རྒྱ་མཚོའི་ཡོངས་འཛིན་མཛད་པ་
ནས་བཟུང༌། མཚན་ལ་ཨ་ཀྱཱ་ཡོངས་འཛིན་ཞེས་ཡོངས་གྲགས་སུ་གྱུར། དགུང་གྲངས་ང་
དྲུག་གི་སྟེང་རྒྱ་ནག་རི་བོ་རྩེ་ལྔར་གནས་མཇལ་དུ་ཕེབས་ཏེ། གནས་བསྟོད་དང་འབྲེལ་

དབྱངས་ཅན་དགའ་བའི་བློ་གྲོས་ཀྱི་མཛད་རྣམ་མདོར་བསྡུས།
181
བའི་མགུར་འཇམ་དཔལ་དགྱེས་པའི་མཆོད་སྤྲིན་ཞེས་པ་མཛད། དགུང་གྲངས་ང་བཞི་
བ་ཕྱི་ལོ་ ༡༨༢༧ ལོར། སྐུ་འབུམ་བྱམས་པ་གླིང་གི་པར་ཁང་ངོ་མཚར་རིན་ཆེན་གླིང་དུ་
རྗེ་ཡབ་སྲས་གསུམ་གྱི་གསུང་འབུམ་པར་སྐྲུན་བྱེད་པ་ལ་ཁོང་གིས་ཞུས་ཆེན་པའི་འགན་
བཞེས་གནང་སྟེ། ལོ་ངོ་དྲུག་གི་རིང་ཡོངས་སུ་གྲུབ་པར་མཛད། སྔ་ཕྱིར་རྒྱ་བོད་ཧོར་སོག་
ཡུལ་གྱི་སློབ་མ་ཤིན་ཏུ་མང་བོ་བསྐྱངས་པས་སྔར་ལས་ལྷག་པའི་མཁས་པའི་གྲགས་པ་
རྒྱས༑ སྐུ་འབུམ་སྨན་པ་གྲྭ་ཚང་གི་ཁྲི་རབས་བཞི་བ་ཨ་ཀྱཱ་ཞབས་དྲུང་བློ་བཟང་ངག་དབང་
བསྟན་འཛིན་ལ་རབ་བྱུང་བསྒྲུབས་ཤིང་དཔེ་ཁྲིད་གནང་། དམ་པ་འདིའི་སྐུ་ཚེ་ཧྲིལ་བོ་
བོད་ཀྱི་རིག་གནས་འཛིན་སྐྱོང་སྤེལ་གསུམ་དང༌། གདུལ་བྱ་མང་བོ་དམ་པའི་ཆོས་ཀྱིས་
བསྐྱངས་པས་མཛད་རྗེས་ཤིན་ཏུ་ཆེ། ཁོང་གི་གསུང་རྩོམ་ལ། སྐྱེས་རབས་སོ་བཞི་བའི་
སྙིང་བསྡུས་རྒྱལ་སྲས་འཇུག་ངོགས། གཞི་སྐུ་གསུམ་གྱི་རྣམ་བཞག་རབ་གསལ་སྒྲོན་
མེ༑ ས་སྐྱ་ལེགས་བཤད་ཀྱི་བརྡ་བཀྲོལ། རྟགས་འཇུག་གི་དགོངས་འགྲེལ་རབ་གསལ་
སྣང་བ། སྙན་ངག་གི་བསྟན་བཅོས་མུ་ཏིག་ཕྲེང་བ་སོགས། མདོར་ན། ནང་ཆོས། སུམ་
རྟགས༑ སྡེབ་སྦྱོར། བརྡ་འགྲེལ། སྒྲ་རིག སྙན་ངག་སོགས་སྐུ་འབུམ་པར་མ་གླེགས་བམ་
གཉིས་བཞུགས་ལ། ཁྱོན་བསྡོམས་ཆོས་ཚན་ང་གཉིས་བཞུགས། དམ་པ་འདི་ཉིད་དགུང་
ལོ་བདུན་ཅུ་ལྷག་ལ་བཞུགས་ཀྱང༌། འདས་ལོ་ཁ་གསལ་དུ་བཀོད་པ་མ་མཐོང༌། དེང་གི་
ཚིག་མཛོད་སོགས་སུ་རྗེ་འདི་བ་དང་རྐ་ཕུག་བློ་བཟང་དོན་གྲུབ་གཉིས་མཚན་གཅིག་པར་
འཁྲུལ་ནོར་ཤོར་ཏེ་རྣམ་ཐར་ཕན་ཚུན་འཁྲུགས་སྡེབ་བགྱིས་པའང་མང་དུ་སྣང་ངོ་༎